Komuniké

Vláda SR prerokovala materiál „Vyhodnotenie vytváraných informačných databáz  v ministerstvách a ostatných ústredných orgánoch  štátnej správy a identifikácia potrebnosti ich udržiavania a dopĺňania“, ktorý predložil podpredseda vlády SR Ivan Mikloš. Uznesenie vlády SR č. 694/2000 v auguste minulého roka k Auditu súladu činností a financovania ústredných orgánov štátnej správy a organizácií v ich pôsobnosti poverilo podpredsedu vlády predložiť toto Vyhodnotenie ako reakciu na zistenia Auditu v oblasti zberu a spracovania informácií. 

Analýza poukázala najmä na nevyhnutnosť zosúladenia postupov pri šírení údajov.  Pracovná expertná skupina, ktorá vznikne podľa uznesenia vlády SR spracuje komplexný návrh opatrení v oblasti zefektívnenia využívania štatistických údajov. Návrh opatrení by okrem iného mal obsahovať rámec pre zosúladenie postupov pri šírení údajov, pričom nosnou je idea, že všetky informácie zbierané, spracúvané a uchovávané z verejných zdrojov majú byť verejne prístupné. Okrem analýzy súčasného stavu prístupnosti údajov a identifikácii skupín „producentov“ a „spotrebiteľov“ informácií je nevyhnutné aj formulovať pravidlá pre sprístupňovanie informácií (štruktúra podrobnosti, agregácia údajov). Tieto pravidlá by mali obsahovať aj zásadu, že údaj musí byť prístupný v takej forme, aby jeho použitie nevyvolávalo ďalšie náklady. Ďalej pôjde o harmonizáciu štatistických výstupov a nástrojov a uplatnenie jednotnej metodiky umožňujúcej hodnotenie kvality spracúvaných údajov. Výsledkom by mal byť návrh systému koordinácie a prepojenia zdrojov administratívnych údajov tak, aby sa niektoré informácie nezbierali a nespracúvali viacnásobne. Vzájomná harmonizácia by napomohla vytvoriť stav prístupnosti informácií pre všetky úrovne rozhodovania.